Predkladacia správa

11. zasadnutie Ministerskej rady OBSE (MiR) sa uskutočnilo v dňoch 1.-2.12.2003 v Maastrichte. Zasadnutia sa zúčastnili ministri ZV zo 45 účastníckych krajín OBSE (z celkového počtu 55). Zastúpené boli aj krajiny so štatútom partnerov pre spoluprácu s OBSE z Ázie a Stredomoria. Delegáciu SR viedol minister zahraničných vecí Eduard Kukan. MiR zhodnotila činnosť OBSE počas holandského predsedníctva, prijala rad dokumentov vyplývajúcich zo záverov minuloročného zasadania MiR v Porte a súčasne vytýčila oblasti, na ktoré organizácia sústredí pozornosť v najbližších rokoch.

Neuralgickou a najviac diskutovanou otázkou počas samotného zasadnutia MiR bolo nesplnenie záväzkov Ruskej federácie o stiahnutí jej jednotiek a výzbroje z územia Moldavska a Gruzínska (tzv. istanbulské záväzky prijaté na summite OBSE v roku 1999) a dopadov, ktoré má táto skutočnosť na proces ratifikácie Dohody o adaptácii Zmluvy o konvenčných ozbrojených silách v Európe (ZKOS). Absencia dohody v tejto zásadnej otázke spôsobila, že nebol dosiahnutý konsenzus o texte jedného z hlavných výstupov zasadnutia - politickej deklarácie. 

V rámci plenárneho zasadnutia minister E. Kukan vystúpil so samostatným prejavom. Vzhľadom na skutočnosť, že nebola prijatá politická deklarácia, SR spolu s krajinami EÚ podporila nekonsenzuálne vyhlásenie úradujúceho predsedu OBSE, holandského ministra zahraničia J. de Hoop Scheffera. Všetky terajšie i budúce členské štáty NATO v samostatnom vyhlásení tiež potvrdili spojitosť medzi splnením istanbulských záväzkov a ratifikáciou Dohody o adaptácii ZKOS. 
 
12. zasadnutie MiR pod predsedníctvom Bulharska sa uskutoční 6.-7. 12. 2004. V roku 2005 bude funkciu predsedníckej krajiny OBSE zastávať Slovinsko a v roku 2006 Belgicko.